SAUNIGA-LOTU O LE ASO SAPATI

**O le Tapuaiga ma le Sakalameta**

E potopoto le ‘au-lotu i le nofoaga o i ai le Tusi Paia. O le Atua ua vala’au mai ia te’i tatou.

**E tutula’i le potopotoga a’o aveina atu le Tusi Paia o lo’o tatala ma tu’u i lona tulaga.**

1 **VALA’AU E TAPUA’I**

O le Vala’au e Tapua’i ua fa’amanino mai ai le pogai tatou te tapua’i ai.

Tatou tapua’i i le Atua

**E tasi pe sili atu fo’i le tele o fuaiupu mai i le Tusi Paia e mafai ona faitau.**

.O le tatalo lenei ua ta’ua o le ‘Collect for Purity’ o se tasi o tatalo na tusia i le gagana-peretania i taimi o le Toe-Fuataina [Reformation]

O lenei tatalo e mafai ona fai-fa’atasi e le fa’apotopotoga

Le Atua mamana e, ua manino i lau silasila so’o se mea oi o matou loto, ua e silafia fo’i mea uma ua matou manatunatu i ai, ma ua le mafai e i matou ona natia se mea e tasi i lau silafaga ati: se’i e fa’amamā mai io matou manatunatu e ala i le musumusuga a lou Agaga Paia, ina ia mafai ona matou alolofa fa’amaoni i lau afio, ma ta’uta’u atu lou suafa mamalu; e ala ia Keriso lo matou Ali’i. Amene.

O upu o le Pese e usuina e tatau ona fa’ailoa ai lo tatou vi’ia ma fa’amanuina le Atua Tolu-Tasi-Paia.

2 **VI’IGA/PESE**

**Ia tutū pea le fa’apotopotoga pe’ā uma le pese.**

3 **UPU TOMUA**

Ia ia te outou uma lava le alofa tunoa o le Alii o Iesu Keriso, ma le alofa o le Atua, atoa ma le mafuta faatasi ma le Agaga Paia. Amene

Ia fa’apea fo’i ia te Oe.

**Ia nonofo i lalo le fa’apotopotoga.**

O le tatalo o le Fa’ane’etaga e vi’ia ai le Atua. o le tatalo o le Ōlega e talosagaina ai le Atua ina ia fa’atasi mai.

4 **TATALO**

**O le filemū e tatau ona tausia pe’ā uma ona fa’ailoa mai o le a fai le tatalo.**

**O se tatalo e pei o lea ua ofoina atu e fai, pe’āfai o le Pese na usuina e ese sona autū nai lo le fa’ane’etaga.**

FA’ANE’ETAGA

Le Atua mamana e, le Ali’i o le lagi ma le lalolagi, matou te fa’amanūina lou silisili ese. O lou māelegā ua va’aia i galuega ua uma ona e faia. O lou alofa-tunoa ma lou fa’amaoni ua fa’aalia lea i le soifua o Iesu Keriso lou Alo pele. O lou ‘auai-mai ma lou mana ua tu’uina mai lea ia te’i matou e ala i lou Agaga Paia. O le mea lea matou te vi’ia ai le Tolu-Tasi-Paia, matou te tapua’i ma fa’ane’ene’eina lau afio, nei e o’o i le fa’avavau. Amene.

ŌLEGA

**E mafai fo’i ona fa’aaoga se tatalo o le Ōlega e pei o tatalo ua tusia i lalo.**

Afio maia iā i matou nei, oe le Atua o le maopo’opoga. Afio mai se’i e fa’amagalo ma fofōina i matou nei i lou alofa-tunoa. Afio mai, ina ia manino iā i matou le toe fanau-fouina o le lalolagi-malepelepe; ma mafai ona matou si’osi’omia ai le Talisuaga Paia, e tasi i matou fa’atasi ma Keriso, ma matou fa’amautūina ai e tasi le Ekalesia, tasi le Fa’atuatuaga, tasi lo matou Ali’i.

**Afio mai iā te’i matou, oe le Atua o le maopo’opoga.**

***male/po’o***

Afio maia iā te’i matou nei, oe le Atua o le fa’amoemoe. Afio mai ma au folafolaga. Afio mai i lou itu lilo e mafuta ma i matou. Afio mai e te fa’amanatu ia te’i matou lou fa’amaoni i le tausia o au folafolaga, i augā-tupulaga ua mavae atu; ma fautuaina ai i matou e taliaina mea-fou o lo’o e faia mo i matou i le taimi nei; ma avea i matou o ni tagata-malaga o lo’o saili oe Keriso ma lou afio’aga.

**Afio mai iā te’i matou, oe le Atua o fa’amoemoega. Amene.**

FA’ATO’ESEGA

**O le tatalo o le fa’ato’esega e faia e le Faife’au, e mua’i saunoa mai o ia i upu e pei o nei:**

Tatou ta’utino i le Atua ā tatou agasala, i le agaga fa’amauālalo ma le fa’atuatua.

**A mavae se taimi pu’upu’u e Filemū ai, ona fa’aaogā lea o se tasi o tatalo ua tusia i lalo, po’o se tatalo ua e saunia.**

Tatou tatalo:

Lo matou Atua agalelei e, o oe lo matou amataga ma lo matou gata’aga, ua agagsala i matou uma nei i ō matou mafaufauga, i upu matou te tautala ai, atoa ma mea matou te faia: ua lē mafai e i matou ona alolofa i lau afio ma le loto atoa, ua le alolofa i matou i ē matou te tuaoi e pei ona matou faia ia i matou lava; ua matou salamō, ma fa’anoanoa ō matou loto ona o ā matou agasala. Lo matou Tamā e, fa’amagalo mai i matou. Fa’amalosi mai ina ia matou alolofa ma usiusita’i i lau afio i le ola fou ua e tu’uina mai; e ala i le suafa o Iesu Keriso lo matou Ali’i. Amene.

*po’o*

.

**E mafai ona fai tatalo ia, po’o le usu e pei o se pese. Va’ai fati i le Tusi-pese *Together in Song* 734-736; 756-760.**

**O le ulua’i fa’atoesega e fa’apea ona fai:**

Tatou tatalo:

Ua matou lē alolofa i lau afio mai i le ta’ele o ō matou loto, ma e lē o i matou o ni auauna fa’amaoni na e faia i lou fa’atusa-paia. Le Ali’i e, alofa mai.

Le Ali’i e, alofa mai.

**O le fa’ato’esega lona lua e fa’apea ona fai:**

Ua le mafai e i matou ona fesoasoani e tau’ave le satauro o Keriso ma auauna fa’amaoni i le tala’iina o le tala lelei. Keriso e, alofa mai.

Keriso e, alofa mai.

**O le fa’ato’esega lona tolu e fa’apea ona fai:**

Ua faigatā ia i matou ona fa’atino ō matou tiute, o tagata o le Ekalesia, ma auauna fa’amaoni i le fa’aaogaina o au mea’alofa fa’ale-agaga. Le Ali’i e, alofa mai.

**Ua tatou mautinoa e pei ona fa’amautū mai e le Tala Lelei a Keriso ua fa’amagaloina a tatou agasala.**

Le Ali’i e, alofa mai.

FA’AILOA ATU LO TATOU FA’AMAGALOINA

**Ia fa’ailoa atu ua fa’amagaloina ā outou agasala:**

**E faitau e le Ta’ita’i se fuaiupu mai i le Tusi Paia e pei o lenei:**

1 Timoteo 1:15

*po’o*

1 Ioane 1:9

**Ona fa’apea atu lea o le Ta’ita’i:**

Fa’afofoga mai i upu o le alofa-tunoa o Keriso mo i tatou. ‘Ua fa’amagaloina au agasala’.

Fa’afetai i lo tatou Atua.

‘Doxology’ – o lona uiga ‘o le vi’iga o le fa’ane’etaga’. Tatou te vi’ia le Atua i lona fa’amaoni e ala i lona alofa-tunoa ma lona filemū

• DOXOLOGY

**E tasi se doxology e filifili mai i doxologies ua tusia i lalo e faitau pe usu a’o laulaututū le potopotoga. Va’ai le Tusi Pese *Together in Song*, 756 –757 mo fati pe’ā usu.**

**Ia vi’ia le Atua i mea aupito-ā-luga, ma le filemū i ona tagata uma i le lalolagi. Le Ali’i le Atua, le Tupu o le lagi ma le lalolagi, le Atua mamana, lo matou Tamā, matou te tapua’i i lau afio, matou te fa’afetaia lau afio, matou te vi’ia lou silisili ese. Keriso Iesu e lo matou Ali’i, le Alo e to’atasi o le Tamā, le Ali’i le Atua, le tama’i mamoe a le Atua, ua e ave’eseina agasala a le lalolagi: se’i e fa’apalepale mai ia te’i matou; ua e afio i le itu-taumatau o le Tamā: fa’afofoga mai i la matou nei tatalo. O Oe e to’atasi O Lē Paia, o Oe e to’atasi O le Ali’i, o Oe e to’atasi O le Silisili ese, Keriso Iesu, fa’atasi ma le Agaga Paia, i le vi’iga o le Atua le Tamā. Amene!**

**O le doxology lenei e mai i le seneturi e 4**

po’o

Ia iā te ia o lē ua alofa mai ia te’i tatou, ma tu’uina mai ia te’i tatou mea uma e mafai e lona alofa ona folafolaina mai, ua ia liligi’ina mai lona toto e lavea’i i tatou, ma tu’uina mai lona ola ina ia fa’aolaina i tatou, ia iā te ia le malō ma le mana atoa ma le vi’iga e fa’avavau lava. Amene.

**So’o se vi’iga po’o se pese fa’afetai, aemaise lava vi’iga e fa’afetai ai i le Tolu-Tasi-Paia, o le doxology tala-feagai tonu lena.**

Together in Song, 771

**O le Tapua’iga i le Atua.**

**Afai e fai se upu i tupulaga laiti/talavou, o le taimi tonu lea e fai ai, po’o le uma ona faitau le Tusi Paia.**

A uma le upu mo tupulaga, ona soso’o lea ma le Viiga.

**Fa’amatala i le potopotoga le tusi mai i le Tusi Paia o le a faitau – aua ne’i umi.**

**E tatau ona faitauina se tusi mai i le Tusi Paia; ia sili atu i le tasi.**

Afai e na o le tasi le tusi e faitau, e tatau ona faitau le Tala Lelei a Keriso (va’ai le Note 7). Peita’i i le tele o taimi, e tāua le faitauina o vaega uma o le Tusi Paia e le fa’apotopotoga.

A’o le’i faitauina le Tusi Paia, e tatau ona talosaga muamua i le Atua e fa’amalamalama mai upu o le a faitauina ma fa’alogo i ai, e pei o le tatalo ua tusia i lalo.

**Le Ali’i e lo matou Atua, ua e tu’uina mai lau afioga e fai ma sulu i o matou vae, ma malamalama i o matou ala. Se’i e aumai mo i matou lou alofa-tunoa, ina ia fa’amaoni lo matou fa’atuatua ma lo matou alofa, matou te faia ai mea uma ma le fa’amaoni e pei o lau ua e fetalai mai, ma matou ola ai pea mo lou vi’iga; e ala i le suafa o Iesu Keriso lo matou Ali’i.** Amene.

**po’o le faitau pe usu le tatalo ua tusia i lalao.**

O lau afioga, le Ali’i e, o le sulu i o matou vae:

**Ma le malamalama i o matou ala.**

6 FAITAUINA MUAMUA O LE TUSI PAIA

7 SALAMO

**E usu pe faitau felafolafoa’i le Salamo.**

• FAITAUINA E LUA O LE TUSI PAIA

9 O LE TALA LELEI IA IESU KERISO

**A uma le faitauga mulimuli, ona usu lea pe faitau felafolafoa’i se tasi o fuaitau e pei ona tusia i lalo.**

O le afioga lenei a le Ali’i.

**Fa’afetai i le Atua.**

*po’o*

**Le Ali’i e, tau ina ia tupu ma ola au-afioga i o matou loto: ma ia fua mai ni fua lelei e vi’ia ai lau afio.**

10 VI’IGA/PESE

11 O LE LAUGA

**A uma le Lauga, ona fai lea o se fa’amanuia e pei o lea ua tusia i lalo.**

**O le vi’iga ma le fa’amanū i le Tolu-Tasi-Paia, e tolu ou suafa ae tasi lava Oe lo matou Atua, ia i lau afio le vi’iga ma le fa’amanū, le malosi ma le fa’ane’etaga, i lenei aso ma aso uma lava se’ia o’o i le fa’avavau.** Amene.

**Ia tausia le Filemū mo le tatalo e leai se leo.**

**Afai e leai se ‘Fa’amanatuga Paia’ e faia, ona fa’aauau pea lea o le Sauniga e pei ona fa’amatala atu i Notes ua tusia i luga.**

O le vaega e 12-15 e ono maitauina o se ‘Lafolafoga’ e tali atu i le faitauina o le Tala Lelei ia Iesu Keriso – va’ai le Note 4. O fa’asilasilaga fo’i o lafolafoga uma lava ia i le soifua o le ‘Au-lotu, e fa’ailoa lea i talosaga.

**O se ta’utinoga a le Ekalesia e ono faia pe usu fa’atasi.**

**Ia tutū uma i luga le fa’apotopotoga.**

**O le Nicene Creed e fa’aaoga e fa’amautū ai le talitonuga o le Ekalesia i le taimi o le ‘Fa’amanatuga Paia’ O le Nicene Creed e to’atele Kerisiano i le lalolagi latou te taliaina. Va’ai le Note 11 & Basis of Union 9**

**Matou te fa’atuatua i le Atua e to’atasi,**

**le Tamā, le Silisili Ese, o lē na faia le lagi ma le lalolagi, o mea uma o i ai, o va’aia ma lē va’aia.**

Matou te fa’atuatua i le Ali’i e to’atasi, o Iesu Keriso,

**o le Alo e to’atasi o le Atua, sa i ai o Ia ma le Tamā, o le Atua mai i le Atua, o le Malamalama mai i le Malamalama, o le Atua moni mai i le Atua moni, e le’i foafoaina o Ia, e le’i faia fo’i o Ia, e tasi o Ia fa’atasi ma le Tamā; o mea uma fo’i na faia e ala ia te Ia.**

Na afio mai o Ia mai i le lagi mo i tatou ma lo tatou lavea’iina, sa i ai fa’atasi o ia ma le Agaga Paia fa’apea le Taupo o Maria ma avea ai o ia ma tagata moni. Ona o i tatou, sa fa’asatauroina o Ia i lalo o Ponitio Pilato; sa puapuagatia o Ia, na maliu ma ua tanumia. Na toe tu mai o Ia i le aso tolu fa’apei ona folafolaina mai e le Tusi Paia; sa afio o Ia i le lagi ma o lo’o nofo o Ia i le itu-taumatau o le Tamā. E toe afio mai o Ia i lona vi’iga e fa’amasino ē o ola atoa ma ē ua ōti, ma o lona malō e leai sona gata’aga.

**Matou te fa’atuatua i le Agaga Paia, o le Ali’i, o lē tatou te maua mai ai le ola,**

**o Ia na afio mai i le Tamā, o Ia fa’atasi ma le Tamā ma le Atali’i ua tapua’ia ma vi’ia, o Ia ua fofoga mai e perofeta lona finagalo.**

**Matou te talitonu i le ekalesia katoliko ma le ekalesia tala’i.**

**Matou te talitonu i le papatisoga e tasi mo le fa’amagaloina o agasala.**

**Matou va’ai ma le fa’atuatua i le toe fa’atutūina o e ua maliliu, ma le ola o lo’o fotua’i mai mo le lalolagi. Amene.**

**Ia nonofo uma i lalo le Fa’apotopotoga.**

13 TAULAGA

E mafia ona faitau se fuaiupu mai i le Tusi Paia a’o le’i aoina le sene ma aumai i luma. A ma’ea ona aoina le sene, ona aumai lea i luma e fa’apaia i se tatalo.

14 O FOLAFOLAGA

**E tatau ona laulau igoa o i latou e momoli i ai le Fa’amanatuga pe’ā tu’ua le lotu.**

15 TATALO MO TAGATA UMA

**Tatalo mo le Ekalesia, mo tagata uma o le lalolagi, mo Malō ma mafutaga, ma tulaga o mana’omia ai le fesoasoani.**

**I le fa’aiuga o tatalo ta’itasi, ona tali lea o le ‘Au-lotu**: **Amene**

**O se tali-tatalo e pei ona tusia i lalo e usu pe faitau:**

Le Ali’i e, alofa mai.

**Fa’afofoga mai i la matou tatalo.**

*po’o*

Le Atua e o le alofa (po’o le filemu, o mea tonu uma etc)

**Fa’afofoga mai i la matou tatalo.**

*po’o*

E ala i o matou ola fa’atasi ma la matou tatalo

**Ia o’o mai lou malō.**

**E mafai ona fa’ai’u le tatalo i le manatua o e ua maliliu, o le tatalo fa’apitoa mo le asō, pe’āfai e le’i fa’aaogaina muamua, ia po’o nisi tatalo ua uma ona saunia.**

**O le Sakalameta o le Talisuaga Paia**

**O le feofo’ofota’iina o le Filemū o le fa’amautuina lea o le ola ua toe fuata’i ia Keriso, ae e lē o se feiloaiga e pei ona masani ai tagata.**

16 O LE FILEMŪ

**Ia tutū i luga le potopotoga mo le feofo’ofota’iina o le Filemū.**

Ia ia te outou uma le Filemū o lo tatou Ali’i.

**Ia fa’apea fo’i ia te Oe.**

**Ia feofo’ofota’i le Filemū e tagata uma. E te fai atu i le uso tapua’i: ‘Ia ia te Oe le Filemū o Keriso’; po’o ‘le Filemū o le Atua’, po’o le ‘Filemū’.**

**O le sauniunia o le Taumafataga Paia, o le fa’ailoga maumaututū lea o le ofoina mai e le Atua o lana mea’alofa, o le areto ma le uaina, o fua o galuega a le Atua mo lo tatou lavea’iina e ala ia Iesu Keriso.**

18 SAUNIA O LE TALISUAGA

E aumai i le Laulau le areto ma le uaina a’o usuina le Pese; po’o le sauni loa e fa’aaoga pe’afai ua mae’a ona laulauina muamua.

**E faitauina e le Faifeau le vala’au mo tagata uma i le Talisuaga Paia e pei o lenei:**

**O lenei tatalo e fofoa mai i le feiloa’iga a Iesu ma So’o e to’alua na malaga i Emau. [Luka 24]**

**O se tatalo e pei o lea ua tusia i lalo e tatau ona fai.**

Fa’atasi mai, lo matou Ali’i e Iesu, e pei ona e fa’atasi ma ou So’o, ma fa’aali mai lau afio ia te’i matou i le vaevaeina o le areto; auā o lau afio o lo’o soifua fa’atasi ma le Tamā ma le Agaga Paia, o le Atua e to’atasi lava ia, i lenei aso ma aso uma lava. Amene.

O le ‘Tatalo fa’atauanau ma le loto maualalo’ e mai i le taimi na toe fuata’i ai le Ekalesia.

*po’o*

Le Ali’i e, ua matou ō mai i le Talisuaga Paia nei, i lo matou talitonu i lou agalelei, ae lē ona o se mea tonu ua faia e i matou. Ua lē talafeagai i matou ona matou fa’aputuputu mea e to’ulu ifo i lau Lāo’ai, ae ona o lou lava alofa e le fa’atuāoia, o lenā ua matou fa’alagolago i ai. Fafaga mai i matou i le tino ma le toto o Iesu Keriso, lou Alo pele e to’atasi, ina ia ola ai i matou ia te Ia i aso uma, o Ia ia te’i matou. Amene.

19 **TATALO AUTŪ O LE FA’AFETAI**

**O le Tatalo autū o le fa’afetai e tatau ona fai. Ia manatua, o lenei tatalo e laulauina ai le amataga o le Talisuaga Paia a lo tatou Ali’i.**

**Afai e manatu e faitua muamua le Laulauina o le amataga o le Talisuaga Paia a le Ali’i, ona fai loa lea.**

LAULAUINA O LE AMATAGA O LE TALISUAGA PAIA A LO TATOU ALI’I

Fa’afofoga mai i ulua’i-upu o lenei sakalameta e pei ona fa’amaumauina i tusitusiga a le aposetolo o Paulo:

**O a'u foi, na ou maua mai i le Ali’i le mea na ou ta’uiua atu ia te outou, O lea lava po na faalataina ai le Ali’i o Iesu, na ia tago ai i le areto, ua fa’afetai, ona tofitofi ai lea. ma fai atu*, “Ina tago ia, ina a’ai, o lo'u tino lenei ua tofitofi ma sui o outou, ia outou faia lenei mea ma fa’amanatuga ia te a’u.”* Ua ia fa’apea foi i le Ipu ina ua uma ona a’ai; ua ia fa’apea atu*, “O le ipu lenei o le feagaiga fou lea i lo'u toto; ia outou faia lenei mea ma fa’amanatuga ia te a’u i aso uma tou te feiuu ai. Auā o aso uma tou te a’ai ai i lenei areto, ma feinu i leuei ipu, tou te fa’ailoa atu ai le maliu o le Ali’i se’ia afio mai o Ia.”*** [1 Korinito 11:23-26]

**Ona fa’apea atu lea o le Faifeau:**

**E fa’apei ona fa’atonuina mai e lo tatou Fa’aola, tatou sauni e talia le areto ma le uaina ua saunia fa’apitoa mo le talisuaga, ma sauni i tatou mo la tatou tatalo fa’afetai i le Atua.**

**Afai e faitau i le taimi lenei le ‘Laulauina o le amataga o le Talisuaga Paia’ ona fa’aauau lea o le Tatalo Autū o le Fa’afetai; ae manatua e aua nei toe faitauina i le ogātotonu o le tatalo.**

**TATALO AUTŪ O LE FA’AFETAI**

**Ona fa’apea mai lea o le Faifeau:**

Ia ia te oe le Ali’i

**Ia fa’apea fo’i ia te oe.**

Sisi’i i luga outou fa’amoemoe

**Matou te sisi’iina atu ō matou fa’amoemoe i le Ali’i.**

Tatou avatu le fa’afetai i le Ali’i lo tatou Atua.

**E tonu ma tatau ona tatou avatu le fa’afetai ma le vi’iga ia te Ia.**

O le fa’afetai ma le fa’amanū, o le vi’iga ma le fa’ane’etaga o ā Oe lava ia, lo matou Ali’i ma lo matou Atua, e le fa’atusatusaina oe. I le amataga, i taimi e le mafai ona matou iloa, sa e foafoaina le ola fou i fafo o le pogisa, ma i le alofa o Keriso lou Alo, ua e tu’uina ai le ali’i ma le tamaita’i i le ogātotonu o mea ua e saunia.

**Fa’afetai mo mea e tutupu i vaega ese’ese o le tausaga.**

**Fa’aauau le tatalo pe’āfai e leai ni mea na tutupu.**

O le mea lea matou te vi’ia ai Oe, fa’atasi ma le ‘au-fa’atuatua i so’o se taimi ma so’o se mea, ma ‘au-fa’atasi ai ma le aufaipese a agelu, ma tagata soifua uma i le vi’iga e le fa’aumatia:

**E PAIA, E PAIA, E PAIA OE LE ALI’I, LE ATUA MALOSI MA MAMANA, UA TUMU LE LAGI MA LE LALOLAGI I LOU VI’IGA. OSANA I MEA AUPITO-Ā-LUGA. IA MANUIA O IA O LĒ O AFIO MAI I LE SUAFA O LE ALI’I. OSANA I MEA AUPITO-Ā-LUGA.**

Ua tatou taliaina le molimau ua tu’uina mai e tagata Iutaia.

Matou te momoli atu la matou fa’afetai ona o lou tofia o le ‘Au-matutua – i latou e talitonu ma fa’atuatua i lau afio, e fai ma ta’iala mo lou nu’u. Ua e fa’asino ia i matou e ala i a’oa’oga a Mose lau auauna, ina ia matou ‘ana’ana i au tulafono, o au Perofeta fo’i sa latou taualagaina lou finagalo ia matou faia le mea-tonu.

O lenei fa’afetai mo galuega a Keriso ua fa’avae i le Efeso 2:4-8

Ona o lou finagalo alofa atoatoa, ua avea ai lau afio e pei o i matou, e ala i lou alo pele o Iesu Keriso, o lē na ia tu’uina atu lona soifua e maliu i le satauro mo i matou. Ua e tu’uina i matou e ola fa’atasi ma Keriso, ia matou fiafia ia te Ia ma fefa’asoa’i lona filemū. Ua e fa’aāvanoaina lou malō e ala i le vai ma le Agaga ia i latou uma ua talitonu, ma fa’afeiloa’i i matou e ulufale atu i le Talisuaga Paia: ona o lou alofa-tunoa ua lavea’iina ai i matou, e ala i le fa’atuatua.

Ioane 3:5; ua toe fa’amanatu le mea’alofa o le papatisoga, fa’atasi ma le fa’afe’iloa’i o i latou uma ua liliu mai i le Atua e ala i lona alofa-tunoa..

**O le taimi lenei e laulauina ai le amataga o le Talisuaga Paia a lo tatou Ali’i pe’āfai e le’i laulauina muamua a’o le’i faia le Tatalo ‘autū o le Fa’afetai.**

Matou te vi’ia Oe, le Atua mamana, o lē e pulea le lagi ma le lalolalgi, ona o lo matou Ali’i o Iesu Keriso, i le po na fa’alataina ai o Ia, na ia tago ai i le areto, ua fa’afetai, ona tofitofi ai lea. ma fai atu, “Ina tago ia, ina a’ai, o lo'u tino lenei ua tofitofi ma sui o outou, ia outou faia lenei mea ma fa’amanatuga ia te a’u.” Ua ia fa’apea foi i le Ipu ina ua uma ona a’ai; ua ia fa’apea atu, “O le ipu lenei o le feagaiga fou lea i lo'u toto; ia outou faia lenei mea ma fa’amanatuga ia te a’u i aso uma tou te feiuu ai.

**Afai na faitauina muamua le Laulauina o le Amataga o le Talisuaga Paia, ona fa’agasolo pea lea o le tatalo.**

Tatou te faia fa’apei ona fa’atonuina i tatou e lo tatou Fa’aola: tatou te talia le areto ma le uaina, o le fa’ailoga o lo tatou fanaufouina ua manumalo ai lo tatou Ali’i o Iesu Keriso mo i tatou.

**E faitau pe usuina fo’i upu ua tusia i lalo (va’ai le Tusi Pese [*Together in Song, 756-757*]**

**Ua maliu Keriso. Ua toe soifua Keriso. E toe afio mai Keriso.**

Tatou te vala’au i le Agaga Paia ina ia faia se feso’ota’iga maumaututū ma le Atua, e ala

ia Iesu Keriso.

Foa’i mai lou Agaga Paia mo i matou fa’atasi ma au mea’alofa o le areto ma le uaina, o le fa’atusa o le tino ma le toto o Keriso. Ia tasi i matou ma Keriso, tasi ma tagata ta’ito’atasi, ma ia tasi la matou tala’iga i le lalolagi, se’ia o’o ina matou talisua fa’atasi ma Ia i lona malō. E ala i lou Alo pele o Iesu Keriso, i lou Malumalu paia, o le vi’iga ma le fa’amanū o āu lava ia, oe le Tamā pule aoao, o nei ma aso uma lava. **Amene.**

E mafai ona ‘**Amene’** fa’atasi le fa’apotopotoga, po’o le usuina o le ‘Amene’ (i se fati e pei ona maua i le *Together in Song, 757*)

Fa’aaliga 5:13

E fa’ai’u le Tatalo ‘Autū i le vi’iga o le Tolu-Tasi-Paia.

E ‘au-fa’atasi le Fa’apotopotoga i lea vi’iga.

O LE TATALO A LE ALI’I

E mafai e so’o se tagata o le ‘Aulotu ona fai le *Tatalo a le Ali’i* i lana lava gagana. E maua le *Tatalo a le Ali’i* i nisi gagana e ese mai i le fa’a-peretania i le itulau e 334-344

**Lo matou Tamā e oi le lagi,**

**ia paia lou suafa, ia o’o mai lou malō, ia faia lou finagalo,**

**i le lalolagi e pei ona faia i le lagi.**

**Ia e foa’i mai ia te’i matou i le aso nei ā matou mea’ai e tatau ma le aso.**

**Ia e fa’amagalo i ā matou agasala,**

**e pei ona matou fa’amagalo atu i ē ua agaleaga mai ia te’i matou.**

Aua fo’i e te ta’ita’iina i matou i le fa’aoso’osoga

**ae ia e lavea’i i matou mai i le leaga.**

Auā e ōu le malō ma le mana, atoa ma le vi’iga

**e fa’avavau lava. Amene.**

20 O LE TOFITOFI’INA O LE ARETO

E si’i i luga e le Faife’au le areto ona tofitofi lea a’o va’ava’i mai tagata, e le pisa po’o le fa’apea atu:

O le areto ua tatou tofitofi’ina, o lo tatou fa’asoasoaina lea o le tino o Keriso.

E si’i i luga e le Faife’au le ipu a’o va’ava’ai tagata, e le pisa po’o le fa’apea atu:

O le ipu ua tatou taulima’ina, o lo tatou fa’asoasoaina lea o le toto o Keriso.

E si’i i luga e le Faife’au le areto ma le uaina ma ofoina atu i tagata. e fa’apea atu o ia:

Tatou te tatalo mo le fa’aaogaina o le maliu o Keriso i le satauro mo i tatou, ma tagi atu ia te Ia o le Tama’i Mamoe a le Atua.(va’ai Ioane 2:29, Eperu 10, Fa’aaliga 56-14)

21 O LE TAMA’I MAMOE A LE ATUA

O lenei fetaliā’iga e mfai ona faitau pe usuina fo’i – e mafai ona usuina i le taimi e tufatufaina ai le areto ma le uaina. Afai e usu, va’ai fati ua tusia i le *Together in Song, 756-757, 765-767.*

Iesu e, o Oe o le tama’i mamoe a le Atua,

**alofa mai ia te’i matou**

Iesu e, o Oe o lē ua tau’aveina ā matou agasala,

**alofa mai ia te’i matou**

Iesu e, o Oe o lē ua lavea’iina le lalolagi,

**aumai mo i matou lou filemū.**

*po’o*

Le Tama’i Mamoe a le Atua, ua e fa’amagaloina agasala uma a le lalaolagi,

**alofa mai ia te’i matou.**

Le Tama’i Mamoe a le Atua, ua e fa’amagaloina agasala uma a le lalaolagi,

**alofa mai ia te’i matou.**

Le Tama’i Mamoe a le Atua, ua e fa’amagaloina agasala uma a le lalaolagi,

**‘aumai mo i matou lou filemū.**

22 **O LE FA’AMANATUGA**

E ulua’i talia e le Faifea’u le fa’amanatuga, soso’o ai ma le ‘au-tautū, soso’o ai ma le fa’apotopotoga – po’o le fa’aaoga o le aga-i-fanua.

Afai e fetufa’ai e tagata uma le areto ma le uaina i le filemu, e tatau i le Faife’au ona fa’ailoa mai i le fa’apotopotoga lea tulaga.

Talia ia lenei Fa’amanatuga Paia o le tino ma le toto o Keriso, ma ia fa’atumauina o Ia i o outou loto i le fa’atuatua, fa’atasi ma le agaga fa’afetai.

O upu ia e faia a’o lumana’i le fa’asoasoaina o le areto ma le uaina, po’o le taiami o lo’o fa’ataunu’uina ai.

O le tino o Keriso, ua tu’uina atu mo Oe.

Amene

O le toto o Keriso, ua tu’uina atu mo Oe.

**Amene.**

*po’o*

O le tino o Keriso na te fa’atumauina Oe i le ola e fa’avavau.

**Amene.**

O le toto o Keriso na te fa’atumauina Oe i le ola e fa’avavau.

**Amene.**

A mae’a ona taliaina le areto ma le uaina, ona filemū lea o tagata uma.

O areto ma le uaina e totoe, e ufiufi malu i luga o le laulau.

A mae’a le sauniga, o areto ma le uaina e totoe e tatau ona fa’aaoga, va’ai i le Note 20.

23 TATALO PE’Ā UMA LE FA’AMANATUGA

E tatau i le Faife’au ona faia se tatalo e pei o lea ua tusia i lalo.

Tatou tatalo.

Matou te fa’afetai, le Ali’i e, i lou fafagaina o i matou i lenei sakalameta, ua e fa’atasia i matou ma Keriso, ma ua e fa’atepa i matou i le taumafataga ua e saunia i le lagi, mo i matou uma – o ou lava tagata. **Amene.**

*po’o*

Tatou tatalo:

Le Atua tali mana’o e, ua e fafagaina i matou i lenei talisuaga, i le areto o le ola, ma le ipu o le olataga e fa’avavau. Fesoasoani mai ia te’i matou ua taliaina lenei sakalamenta, ina ia maua e i matou uma le malosi e tautuaina ai lau afio; o i matou ua usuina ou vi’iga, ua matou fa’ailoa atu lou silisili ese e ala i mea ua matou faia; o i matou ua molimauina le tele na’uā o lou alofa, ua va’ai-fesaga’i ma lau afio i lou malō, ma ua matou o mai e tapua’i i lau afio fa’atasi ma le ‘au-paia i le fa’avavau. **Amene.**

O le Tatalaina atu o Tagata o le Atua ia ō

24 VI’IGA/PESE

25 UPU FA’ALĀ’EI`AU

Upu mai i le Tusi Paia, e.g fuaiupu mo le aso, po’o se fuaiupu mai i le Tusi faitau mo le aso, po’o se lapataiga mo le potopotoga e tatau ona fai i le taimi lea.

O le Fa’amanuia o le fa’amautūina lea ole afioga a le Atua, o le fa’amanatu, o folafolaga a le Atua e fou i taimi uma lava. O le mea lelei le iloa e tagata uma o le Atua, e fa’amanuia le Atua ia i latou a’o latou malaga.

• FA’AMANUIA

Ia fa’amanuia ia te oe le Atua le Tamā, le Alo ma le Agaga Paia.

**Amene**

*po’o*

O le manuia o le Atua silisili ese, le Tamā, le Alo ma le Agaga Paia, ia i luga ia te oe, i lenei taimi ma aso uma lava. **Amene.**

*po’o*

O le alofa-tunoa o Keriso ia fa’atasi ma oe; o le alofa o le Atua ia si’osi’oina oe; ia tausia oe e le Agaga Paia; i lenei aso se’ia o’o i le fa’avavau. **Amene.**

27 FA’AI’UGA

Afai e leai se Upu Fa’alā’ei’au na faia i le 25, ona fai ai lea o se fa’ai’uga e pei ona tusia i lalo.

Ina ō atu ia i le filemū e alolofa ma tautua i le Ali’i.

**I le suafa o Keriso. Amene.**

*po’o*

Ina ō atu ia i le lalolagi i le malosi o le Agaga; i totonu o mea uma, ma so’o se taimi, manatua o lo’o fa’atasi Keriso ia te oe; ma ia faia lou ola ma tapua’iga i le vi’iga ma le fa’ane’etaga o lo tatou Atua. **Amene.**